તેમણે વધુમાં કહ્યું કે, ‘આ ખૂબ જ ચિંતાજનક સ્થિતિ છે. આવી સ્થિતિ ઘણા વર્ષો બાદ પહેલીવાર આવી છે. આ બેઠકમાં નક્કી કરવામાં આવ્યું છે કે જે ખેડૂતો 8 કલાક સુધી વીજ સપ્લાઈ મેળવતા હતા તેમને હવે 10 કલાક સુધી વીજ પુરવઠો મળશે.’ તેમણે વધુમાં કહ્યું કે, ‘મુખ્યમંત્રી આગામી દિવસોમાં પણ આવી રીવ્યુ મીટિંગ યોજતા રહેશે જેથી સ્થિતિ અંગે તાજી માહિતીના આધારે નિર્ણય લઈ શકાય અને અસરકારક કામકાજ કરી શકાય.’ બેઠક દરમિયાન મુખ્યમંત્રીએ કચ્છની જળસમસ્યાના ઉકેલ માટે તાપર ડેમને ભરવા નર્મદા ડેમમાંથી 500 મિલિયન ક્યુબિક ફીટ પાણી તાત્કાલિક ધોરણે છોડવા આદેશ આપ્યો હતો. તેમજ રાજ્યમાં જો ચોમાસું આટલું નબળું જ પસાર થશે તો સરકારે પાણી કાપ મુકવાનું પગલું પણ વિચારી રાખ્યું છે.